标题：1062年
历史纪年
1062年是一个平年，是农历壬寅年（虎年）；契丹清宁八年；北宋嘉祐七年；西夏奲都六年；越南彰圣嘉庆四年；日本康平五年。它的第一天在星期一开始。
通鉴记载
仁宗体天法道极功全德神文圣武睿哲明孝皇帝嘉佑七年（辽清宁八年）
春，正月，癸丑，辽主如鸭子河。
壬戌，帝御宣德门观灯，顾从臣曰：“此因岁时与万姓同乐耳，非朕独肆游观也。”先是谏官杨畋、司马光等以去年水灾，乞罢上元观灯，故特宣谕之。
辛未，复命皇侄宗实力秦州防御使、知宗正寺。
乙亥，诏太常礼院：“自今南郊以太祖皇帝定配，改温成皇后庙为祠殿，岁时令宫臣以常馔致祭。”
先是诏太常礼院检详郊庙未顺之事，乃言：“自皇佑五年，诏书以三圣并侑为定制，虽出孝思，然其事颇违经礼。又，温成皇后庙四时祭奠，并同太庙之礼，盖当时有司失于讲求。昔高宗遭变，饬己思咎，祖己训以祀无丰丁昵。况以嬖宠列于秩礼，非所以享天心，奉祖宗之意也。”翰林学士王珪等议曰：“追尊尊以享帝，义之至；推亲亲以享亲，仁之极。尊尊不可以渎，故郊无二主；亲亲不可以僭，故庙止其先。今三后并侑，欲以致孝也，而适所以渎乎享帝；后宫有庙，欲以广恩也，而适所以渎乎享亲。请如礼官所议。”故降是诏。
二月，己卯朔，更江西盐法。
初，江、湖运盐既杂恶，官估复高，故百姓利食私盐，由是盗贩者众，捕之急，则起为盗。江、淮间，虽衣冠士人，狃于厚利，或以贩盐为事。江西则虔州地连广南，而福建之汀州亦与虔接，虔盐弗善，汀故不产盐，二州民多盗贩广南盐以射利。每岁秋冬，田事才毕，往往数十百为群，持甲兵、旗鼓，往来虔、汀、漳、潮、循、梅、惠、广八州之地，所至劫人谷帛，掠人妇女，与巡捕吏卒斗格。至杀伤吏卒，则起为盗，依阻险要。捕不能得，或赦其罪招之，岁月浸淫滋多。朝廷以为患，尝遣职方员外郎黄炳乘驿会所属盐司及知州、军、通判议。于是炳等合议，以谓：“虔州食淮南盐已久，不可改，第损近岁所增官估，斤为钱四十，以十县五等户夏税率百钱，令籴盐二斤，随夏税入钱偿官。”继命提点铸钱沈扶覆视可否。扶及江西、福建、广东转运司、虔州官吏，又请选江西漕船，团为十纲，以三班使臣部之，直取通、泰、楚都仓盐。既又命比部员外郎曾楷诣广南与监司复议通广南盐，而转运判官陈从益、请惠、循、梅、潮置五都仓贮盐，令虔州募盐铺户，入钱二州，趣五仓受盐，还二州贸易。所谓变私盐为官盐，易盗贼为商旋。廷议难之，卒用炳、扶等策；然岁才增籴六十馀万斤。
辛巳，以知蕲州张田提举荆湖南路刑狱。谏官司马光再疏言田倾邪险薄，不可任以监司，寻改知湖州。
癸卯，诏兖国公主入内，安州观察使、驸马都尉李玮知卫州。玮所生母杨氏归其兄璋，公主乳母韩氏出居外，公主宅句当内臣梁怀吉归前省，诸色祗应人皆散遣之。
怀吉等既坐责，公主恚怼，欲自尽，或纵火欲焚第，以邀帝必召杯吉等还，帝不得已，亦为召之。谏官杨畋、司马光、龚鼎臣等皆谏，帝弗听。然公主意终恶玮，不肯复入中合，状若狂易，欲自尽数矣。苗贤妃与俞充仪谋，使内臣王务滋管句驸马宅以伺玮过。玮素谨，务滋不得其过，乃告苗、俞曰：“但得上旨，务滋请以卮酒了之。”苗、俞白帝，帝不答。顷之，帝与皇后同坐，俞又白之，皇后曰：“陛下念章懿太后，故玮得尚主，今奈何欲为此？”都知任守忠在旁曰：“皇后之言是也。”务滋谋讫不行，寻有是命。
权陕西转运副使薛向言：“陕西之兵，厢禁军凡二十五万，其间老弱、病患、技巧占破数乃过半，请下诸路，拣其不任征役者汰之，敢占技巧者论如法。”从之。
是月，辽主驻纳葛泺。
三月，戊申朔，辽枢密使楚王萧革致仕。革以谄佞结主知，怙权黩货，戕害忠直。辽主渐悟其奸，宠遇日衰，故罢，然犹进封郑国王。
辛亥，诏礼部贡举。
壬子，兖国公主降封沂国公主，安州观察使李玮为建州观察使，落驸马都尉。自公主入禁中，玮兄璋上言：“玮愚騃，不足以承天恩，乞赐离绝。”帝将许之。司马光又言：“陛下始者追念章懿太后，故使玮尚主，欲以申固姻戚，常贵其家。今玮母子离析，家事流落，大小忧愁，殆不卿生，岂陛下初意哉！近者章懿太后忌日，陛下阅奁中故物，思平生居处，独能无雨露之戚、凄怆之心乎！玮既蒙斥，公主亦不得无罪。”帝感悟，遂并责公主，待李氏恩礼不衰，且赐玮黄金二百两，谓曰：“凡人富贵，亦不必为主婿也！”
癸丑，大宗正司言右卫大将军、岳州团练使宗实乞还秦州防御使、知宗正寺告敕，不许。
乙卯，以礼部侍郎、参知政事孙拚为观文殿学士兼翰林侍读学士、同群牧制置使。拚居两府，年益耄，无所可否，又善忘，好事者至传以为口实。时枢密使张昪请老，朝议以拚当次补，必不胜任；殿中侍御史韩缜因进见，极言拚不材，虽无显过，乞置诸散地，监察御史里行傅尧俞亦以为言。拚遂称疾求免，许之。
以枢密副使、礼部侍郎赵概为参知政事，翰林学士、权知开封府吴奎为右谏议大夫、枢密副使。
丙辰，召右正言、知蔡州王陶赴谏院供职。陶言：“臣与唐介、范师道、吕诲、赵拚同出为郡，今独召臣与师道，非是。请还介等职任。”时师道亦自福州召为盐铁副使，诲、拚及介皆未迁故。
丁巳，诏：“审刑院奏补京朝官，初该磨勘者，自今须有举主一员，方听改官。”
庚申，以龙图阁直学士兼侍讲钱象先为右谏议大夫、知蔡州。象先善讲说，语约而义明。帝有所顾问，必依经以对，反复讽谕，遂及当世之务，号知经术。留侍经筵前后十五年，时被恩礼。故事，讲官分日迭进，象先已得请补外，帝曰：“大夫行有日，且讲彻一编。”于是同列罢进者浃日。
以天章阁侍讲、崇文院检讨吕公着为天章阁待制兼侍读。公着初召试中书，将除知制诰，三辞不就，故有是命。
辛酉，命参知政事欧阳修提举三馆、秘阁写校书籍。
壬申，徐州言彭城县白鹤乡地生面，凡十馀顷，民皆取食。帝遣内侍窦承秀往视之。占曰：“地生面，民将饥也。”既而濠州亦言钟离县地生面，民取食之。
夏，四月，壬午，宰臣韩琦等上所修《嘉佑编敕》，起庆历四年，尽嘉佑三年，凡十二卷。其元降敕但行约束而不立刑名者，又析为《续附令敕》，凡五卷。诏颁行。
己丑，夏国主谅祚上表求太宗御制诗草隶书石本，欲建书阁宝藏之，且进马五十匹，求《九经》、《唐史》、《册府元龟》及本朝正至朝贺仪。诏赐《九经》，还其马。谅祚又求尚主，诏答以昔尝赐姓，不许。
壬辰，改命起居舍人、知制诰兼侍讲司马光为天章阁待制。先是光与吕公着并召试中书，光已试而公着终辞。及除知制诰，光乃自言：“拙于文词，本当辞召，初疑朝廷不许，故黾勉从命，继闻公着终辞得请，臣始悔恨向者之不辞而妄意朝廷之不许也。”章九上，卒改它官。
五月，丁未朔，命起居舍人、天章阁待制兼侍讲司马光仍知谏院。光上疏曰：“陛下有中宗之严恭，文王之小心，而小大之政多廉让不决，委之臣下。诚所委之人常得忠贤则可矣，万一有奸邪在焉，岂不危甚！古人所谓委任而责成效者，择人而授之职业，丛脞之务，不身亲之，至于爵禄、废置、杀生、予夺，不由己出不可也。
“又，顷以西鄙用兵，权置经略安抚使，一路之兵得以便宜从事，及西事已平，因而不废。其河东一路，总二十二州军。曰时节度使之权，不过如是而已。”
又谓：“大臣典诸州者，多以贵倨自恃，转运使欲振举职业，往往故违戾而不肯从。夫将相大臣，在朝廷之时，则转运使名位固相远矣；及在外为知州，则转运使统诸州职也，乌得以一身之贵庇一州之事，而令转运使不得回哉？”
“自景佑以来，国家怠于久安，乐因循而务省事，执事之臣，颇行姑息之政。于是胥吏讠雚哗而斥逐御史中丞，辇官悖慢而废退宰相，卫士凶逆而狱不穷奸，其馀有一夫流言于道路而为之变令推恩者多矣。凡此数者，殆非所以习民于上下之分也。夫朝廷者，四方之表仪也；朝廷之政如是，则四方必有甚焉者。遂至元帅畏偏裨，偏裨畏将校，将校畏士卒。奸邪怯懦之臣，或有简省教阅，使之骄惰，保庇羸老，使之繁冗，屈挠正法，使之纵恣，诋訿粟帛，使之愤惋，甘言诌笑，靡所不至，于是士卒翕然誉之，而归怨于上矣。
“臣愚以为陛下当奋刚健之志，宣神明之德，凡群臣奏事，皆察其邪正，辨其臧否，熟问深思，求合于道，然后赏罚黜陟，断而行之，则天下孰不旷然悦喜！其馀民事，皆委之州县，一断于法，或法重情轻，情重法轻，可杀可徒，可宥可赦，并听本州申奏，决之朝廷，何必出于经略安抚使哉！转运使规画号令，行下诸州，违戾不从者，朝廷当辨其曲直，若事理实可施行，而州将恃贵势故违之者，当罪州将，勿罪转运使。将校士卒之于州县及所统之官或公卿大臣，有悖慢无礼者，明着阶级之法，使断者不疑。将帅之官，废法违道以取悦于下、归怨于上者，当随其轻重，诛窜废黜；公正无私、御众严整者，当量其才能，擢用褒赏。如是则上虽勤而下用命矣。”
又曰：“食货者，天下之急务，愿复置总计使之臣，使宰相领之。若府库空竭，闾阎愁困，四方之民，流转死亡，而曰我能论道经邦，燮理阴阳，非愚臣之所知也！”
己酉，龙图阁直学士、吏部员外郎兼侍讲、知谏院杨畋卒，赠右谏议大夫。畋素谨畏，每奏事，必发封数四而后上之。自奉甚约，及卒，家无馀资。特赐黄金二百两；其后端午赐讲读官御飞白书扇，亦遣使特赐，置其柩所。
己未，以知荆南府李参为群牧使。执政初议欲用参为三司使，孙拚独不可，曰：“此人若主计，外台承风刻削，则天下益困弊矣。”乃不果用。
庚申，大宗正司言，右卫大将军、岳州团练使宗实缴还秦州防御使、知宗正事敕告；诏不许。
庚午，枢密副使、给事中包拯卒，赠礼部尚书，谥孝肃。拯性峭直，立朝刚毅，人以其笑为黄河清。知开封府时，京师为之语曰：“关节不到，有阎罗包老。”然奏议平允，常恶欲吏苛刻，务为敦厚，虽甚疾恶，未尝不推以忠恕。平居无私书，故人亲党有干请，一皆绝之。居家俭约，衣服器用饮食，虽贵如布衣时。
六月，丙子朔，岁星昼见。
辽主驻图库里。
癸未，以单州团练使刘永年知代州。
辽人取山木，积十馀里，辇载相属于路，前守惧生事，不敢遏，永年曰：“敌人伐木境中而不治，它日将不可复制。”遣人纵火，一夕尽焚之；上其事，帝称善。辽移文代州捕纵火盗，永年报曰：“贼固有罪；然在我境，何预汝事！”遂不敢复言。
鄜延经略司言：“得宥州牒，夏国改西市监军司为保泰军，威州监军司为静塞军，绥州监军司为祥佑军，左厢监军司为神勇军。”且言：“谅祚举措，近岁多不循旧规，恐更僭拟朝廷名号。渐不可长，乞择一才臣下诏诘问，以杜奸萌。”从之。
于是遣供备库副使张宗道赐谅祚生辰礼物。宗道初入境，迎者至，欲先宗道行马，及就坐，又欲居东，宗道固争之。迎者曰：“主人居左，礼之常也，天使何疑焉！”宗道曰：“宗道与夏主比肩以事天子，夏主若自来，当为宾主。尔陪臣也，安得为主人！当循故事，宗道居上位。”争久不决，迎者曰：“君有几首，乃敢如是！”宗道大笑曰：“宗道有一首耳，来日已别家人。今欲取宗道首则取之，宗道之死得其所矣，但夏国必不敢耳。”迎者曰：“译者失词，某自谓无两首耳。”宗道曰：“译者失词，何不斩译者？”乃先宗道。迎者曰：“二国之欢，有如鱼水。”宗道曰：“然。天朝，水也；夏国，鱼也。水可无鱼，鱼不可无水。”
丁亥，秘阁上补写御鉴书籍。
先是欧阳修言：“秘阁初为太宗藏书之府，并以黄绫装潢，号日太清本。后因宣取入内，多留禁中，而书颇不完。请降旧本，令补写之。”遂诏龙图、天章、宝文阁、太清楼管句内臣，检所阙书录上，于门下省补写。至是上之，赐判秘阁范镇及管句补写官银绢有差。
辛丑，辽以右伊勒希巴玛陆为奚六部大王。
是月，辽主御清凉殿，放进士王鼎第九十三人。
秋，七月，戊申，太白经天。
壬子，太常礼院言：“皇佑参用南郊百神之位，不应祀法。宜如隋、唐旧制，设昊天上帝、五方位，以真宗配，而五人帝、五官神从祀，馀皆罢。又，前一日亲飨太庙，当时尝停孟冬之荐。考详典礼，宗庙时祭，未有因严配而辍者。今明堂去孟冬画日尚远，请复荐庙。前者祖宗并侑，今因典独配；前者地祗、神州并飨，今以配天而亦罢。是皆变礼中之大者也。开元、开宝二《礼》，五帝无亲献仪。旧礼，先诣昊天奠献，五帝并行分献，以侍臣奠币，皇帝再拜，次诣真宗神坐，于礼为允。”诏恭依，而五方帝亦行亲献。
甲寅，广西转运使李师中，转运判官刘牧，各罚铜二十斤。先是岭南多旷土，茅菅茂盛，蓄藏瘴毒。师中募民垦田，县置籍，期永无税，以种及三十顷为田正，免科役。于是地稍开辟，瘴毒减息。而师中与牧坐擅除税不以闻，故蒙罚。
甲子，以知虔州赵拚为礼部员外郎兼侍御史知杂事。
丁卯，右卫大将军、岳州团练使宗实辞秦州防御使、知宗正寺，不许。
是月，右正言王陶上疏曰：“去岁亲发德音，稽唐故事，择宗子使知宗正寺。中外闻之。咸谓此举设施安稳，不惊人耳目，而天下摇摇之心一旦而定。厥后浸闻稽缓，四方观听，岂免忧疑！流言或罪宗实，以为自唐以来判宗正寺者，皆用宗子，求之典故，乃一寻常差遣，何必过为辞让。或云事由宫中嫔御、宦官姑息之言，圣意因而微惑。臣闻宗实自有此命以来，夙夜恐惧，闭门不敢见人。昨自二月服除，今半年有馀矣。臣恐天下之人，谓陛下始者顺天心人欲而命之，今者听左右姑息之言而疑之，不独百世之后，使人叹惜圣政始卒之不一，亦恐自今远近中外奸雄之人得以窥伺间隙矣。”因请对，言宫嫔、宦官有以惑圣聪，而使宗实畏避不敢前。帝问陶：“欲别与一名目，如何？”陶对曰：“此止是一差遣名目，乞与执政大臣议之。”帝曰：“当别与一名目。”于是韩琦等始有立为皇子之议。
八月，乙亥朔，内出明堂乐章迎神、送神曲，疑于太常。
丙子，右卫大将军、岳州团练使宗实辞秦州防御使、知宗正寺，许之。
初，宗实屡乞缴还告敕，帝谓韩琦曰：“彼既如此，盍姑已乎？”琦曰：“此事安可中辍！愿陛下赐以手札，使知出自圣意，必不敢辞。”比遣使召之，称疾不入。琦与欧阳修等私议曰：“宗正之命既出，外人皆知必为皇子矣，不若遂正其名。”修曰：“知宗正寺告敕付阁门，得以不受；今立为皇子，止用一诏书，事定矣。”遂入对，乞听宗实辞所除官。帝曰：“勿更为它名，便可立为皇子，明堂前速也了当。”琦因请谕枢密院。及张曰至，帝面谕之，曰曰：“陛下不疑否？”帝曰：“朕欲民心先有所系属，但姓赵者斯可矣。”曰即再拜称贺。琦等乞帝书手札付外施行。既退，辅臣未分厅，中使已传手札至中书。
丁丑，琦召翰林学士王珪，令草诏，珪曰：“此大事也，非面受旨不可。”明日，请对，曰：“海内望此举久矣，果出自圣意乎？”帝曰：“朕意决矣。”珪再拜贺，始退而草诏。欧阳修叹曰：“真学士也！”
己卯，诏曰：“人道亲亲，王者之所先务也。右卫大将军、岳州团练使宗实，皇兄濮安懿王之子，犹朕之子也，少鞠于宫中，聪知仁贤，见于夙成。日者选宗子近籍，命以治宗正之事，使者数至其第，乃崇执谦退，久不受命，朕默嘉焉。夫立爱之道，自亲者始，其以为皇子。”辛巳，帝悉召宗室入宫，谕以立皇子之意。
壬午，诏入内内侍省皇城司，即内香药库之西偏，营建皇子位。癸未，赐皇子名曙。
邈川首领嘉勒斯赉既老，国事皆委其子栋戬，知秦州张方平尝诱栋戬入贡，许奏为防御使，栋戬寻遣使入贡。知杂御史吴中复劾奏方平擅以官爵许戎狄，启其贪心，方平议遂不行。
先是辽以女妻栋戬，与之共图夏国，夏主谅祚与战，屡为所败。及是谅祚举兵击栋戬，屯于古渭州，其熟户奠长皆惧，亟请访平求救。方平惧，饰楼橹为守城之备，尽籍诸县马，悉发下兵。皇佑末，古渭州熟户反，增秦州戍兵甚多，事平，文彦博悉分屯永兴、泾原、环庆三路，期有警则召之，以省刍粮，谓之下番兵。方平至是乃发之，关西震耸，仍驿奏乞发京畿禁军十指挥赴本路。枢密使张曰言于帝曰：“臣昔在秦州，边人言西戎欲入寇者甚众，后皆无事实。今事未可知，而发京畿兵以赴之，惊动远近，非计也，请少须之。”帝从其言。数日，方平复奏谅祚已引兵西去击栋戬矣。谅祚寻复为栋戬所败，筑堡于古渭州之侧而还。
谏官司马光因劾奏方平怯懦轻举，请加窜谪。宰相曾公亮独右方平，乃言曰：“兵不出塞，何名为轻举？且寇所以不入者，以有备故也。有备而贼不至，顾以轻举罪之，边臣自是不敢为先事之备矣。”光奏三上。甲申，徙方平知应天府。
乙酉，诏太常寺登歌用柷、吾?，用翰林学士王珪言也。
辛卯，以司封郎中江南李受为皇子位伴读，改宗正寺伴读王猎为皇子位说书。
壬辰，诏权以皇城司廨宇为皇子位。乃命入内高班王中庆、梁德政发车乘津置行李入内。帝既下己卯诏书，皇子犹坚卧称疾不入。司马光、王陶等言：“凡人见丝毫之利，至相争夺。今皇子辞不资之富，已三百馀日不受命，其贤于人远矣。有识闻之，足以知陛下之圣，能为天下得人。然臣闻父召无诺，君命召不俟驾而行，使者受命不受辞；皇子不当避逊，使者不当徒反。凡诏皇子内臣，皆乞责降，且以臣子大义责皇子，宜必入。”帝与辅臣谋之，韩琦曰：“今既为陛下子，何所间哉！愿令本宫族属敦劝，及选亲信内人就谕旨，彼必不敢违也。”
丁酉，赐皇子袭衣、金带、银绢各一千。诏登州防御使、同判大宗正事从古、沂州防御使虢国公宗谔敦劝皇子，仍与润王宫大将军以上同入内，皇子若称疾，即乘肩舆。己亥，从古等言皇子犹固称疾。是夕，使者往返数四，留禁门至四鼓，皇子终不至，乃诏改择异日。
庚子，以立皇子告天地、宗庙及诸陵。
辛丑，皇子以肩舆入内。先是宗谔责皇子曰：“汝为人臣子，岂得坚拒君父之命而终不受邪？我非不能为众人执汝，强置汝于肩舆，恐使汝遂失臣子之义，陷于恶名耳！”
皇子初让宗正，与记室周孟阳谋之，所上表皆孟阳笔也，每一表，饷孟阳十金。孟阳辞，皇子曰：“此不足为谢，俟得请于朝，方当厚赏耳。”凡十八表，孟阳获千馀缗。及立为皇子，犹固称疾。孟阳入见于卧内曰：“主上察知太尉之贤，参以天人之助，乃发德音，太尉独称疾坚卧。其义安在？”皇子曰：“非敢徼福，以避祸也。”孟阳曰：“今已有此迹，设固辞不拜，使中人别有所奏，遂得燕安无患乎？”皇子抚榻而起曰：“吾虑不及此。”遂与宗谔等同入内，良贱不满三十口，行李萧然，无异寒士，有书数橱而已。
甲辰，皇子见帝于清居殿。自是，日再朝于内东门，或入侍禁中。
九月，乙巳朔，以皇子为齐州防御使，进封巨鹿郡公。
己酉，朝享景灵宫。庚戌，享太庙。辛亥，大享明堂，大赦。令天下系帐存留寺观及四京管内虽不系帐而舍屋百间以上者，皆特赐名额。谏官司马光言：“释、老之教，无益治世，而聚匿游惰，耗蠹良民，是以国家着令，有创造寺观百间以上者，听人陈告，科违制之罪，仍即时毁撤。盖以流俗戆愚，积弊已深，不可猝除，故为之禁限，不使繁滋而已。今若有公违法令，擅造寺观及百间以上，则其罪已大。幸遇赦恩，免其罪犯可矣，其栋宇瓦木，犹当毁撤，没入县官。今既不毁，又明行恩命，赐之宠名，是劝之也。今立法以禁之于前，而发赦以劝之于后，恐自今以往，奸猾之人，将不顾法令，依凭释、老之教以欺诱愚民，聚敛其财，广营寺观，务及百间，以冀后赦之恩，不可复禁矣。伏望追改前命，更不施行。”
初，帝享明堂，方宿斋，而充媛董氏疾革，使白皇后曰：“妾不幸即死，愿勿亟闻以慁上精意。”后泫然从之。壬子，帝临奠凄恻，追赠婉仪；癸丑，加赠淑妃，特迁其父右侍禁资为内殿崇班，官其弟侄四人，葬奉先资福院。后又命有司为之定谥及行册礼，于葬日仍给卤簿。司马光言：“古者妇人无谥，近世惟皇后有谥及有追加策命者。卤簿本以赏军功，未尝施于妇人。伏望特诏有司，悉罢议谥及册礼事，其葬日更不给卤簿，凡丧事所需，悉从减损。帝嘉纳之。
己未，内外官并以明堂赦书加恩，宰相韩琦封仪国公。
戊辰，改寿星观为崇先观。
冬，十月，乙亥，皇子上表辞所除官，赐诏不允。
甲午，命知制诰王安石同句当三班院。先是安石纠察在京刑狱，有少年得斗鹑，其侪求之，不与，恃与之昵，辄持去，少年追杀之，开封府案其人罪当死。安石驳之曰：“按律，公取、窃取皆为盗，此不与而彼强携以去，是盗也。追而殴之，是捕盗也。虽死当勿论。”遂劾府司失入，府官不伏。事下审刑、大理，皆以府断为是，诏放安石罪。旧制，放罪者皆诣阙门谢，安石言我无罪，不肯谢；御史台举奏之，释不问。
以秘阁校理蔡抗为广东转运使。先是岑水铜冶大发，官市诸民，止给空文，积逋巨万。奸民无所取资，群聚私铸，与江西盐盗合，郡县患之，督捕甚严。抗曰：“采铜皆惰游之民，铜悉入官而不畀其直，非私铸，衣食安所给！又从而诛之，是罔民也。”因命铜入即给其直，民皆乐输，私铸遂绝。番愚岁运盐给英、韶二州，道远，多侵窃杂恶。抗命十舟为一运，择摄官主之，岁终，会其殿最。是岁，盐课增十五万缗。
乙未，太白昼见。丙申，诏：“天下常平仓多所移用，而不足以支凶年，其令内藏库与三司共支缗钱一百万，下诸路助籴之。”从右正言、判司农寺王陶所请也。
十一月，己巳，进封沂国公主为岐国公主，建州观察使、知卫州李玮改安州观察使，复为驸马都尉。
十二月，皇城司逻卒吴清等密奏富人张文政尝杀人，有司鞫问无状，愿得清诘所从，而主者不遣。御史傅尧俞言：“陛下惜清，恐自是不复闻外事矣。不若付之有司，辨其是非而赏罚之，则事之上闻者皆实，乃所以广视听也。”谏官司马光等亦极言其害。诏清等决杖，配下军。
辽知枢密北院事萧图固哩，辨敏，善伺颜色，应对合上旨。太后尝曰：“有大事，非图固哩不能决。”由是眷遇日隆。庚辰，授北院枢密使，许便宜从事。图固哩好聚敛，专愎，变更法度。时皇太叔重元有异志，图固哩为枢密数月，所荐引多重元之党，其奸佞如此。
癸未，辽主如西京。
戊子，辽以太后行再生礼，曲赦西京囚。
丙申，幸龙图、天章阁，召辅臣、近侍、三司副使、台谏官、皇子，宗室、驸马都尉、主兵官观祖宗御书。又幸宝文阁，为飞白书，分赐从臣，下逮馆阁。作《观书诗》，韩琦等属和。遂宴群玉殿。传诏学士王珪撰诗序，刊石于阁。
庚子，再召群臣于天章阁观瑞物，复宴群玉殿。帝曰：“天下久无事，今日之乐，与卿等共之，宜尽醉勿辞。”赐禁中花、金盘、香药。又召韩琦至御榻前，别赐酒一卮。从臣沾醉，至暮而罢。
是岁，冬无冰。天下断大辟一千六百八十三人。
历史大事
宋改革江西盐法
在此之前，江西盐法曾经历过多次变革；最初，江西、湖南地区完全由官府垄断食盐专卖，宋政府组织人力、物力漕运淮南地区所产食盐到这两个地区贩卖。但官盐质量低劣，盐价昂贵；因而江西等地百姓宁愿买私人偷贩而来的盐。广东沿海地区老百姓大多以煮盐为业，牟取暴利，因而江西等地盐贩常偷运广东盐到江西地区贩卖，盐贩偷运活动越来越猖獗。这些私盐贩大多是无赖子弟，官府追捕他们，他们便铤而走险，起来反抗。针对这些情况，宋政府着手改革江西地区盐法。至皇祐五年 （1053），朝廷派屯田员外郎施元长前往江西、广东等地调查官府卖盐情况。宋仁宗嘉祐年间，连州《今广西连县）知州曾奉先建议朝廷允许商人在虔、汀二州贩卖广南路所产食盐，盐商所到之处，由官府设置关卡征收商税。嘉祐七年（1062）二月，屯田员外郎蔡挺被任命为提点江南西路刑狱，负责改革江西盐法。蔡挺上任伊始，即下令当地者百姓交出全部武器，并将这些私藏的兵器交给巡捕私盐贩的吏人、士兵，规定：凡是盐贩所贩盐不足二十斤，贩夫不到五人，而且盐贩又不随身携带武器者，官府不予追捕，只勒令他们交纳商税。蔡挺将淮南地区官府的运盐船队分成十二纲，每纲二十五只船，直接将盐运到目的地才能将盐卸下，如果纲船所载超过官府所规定押运的数量，剩余的盐全部由官府平价购买，然后将钱发给押运纲船的吏人、士兵，这样就减少了押运食盐人员偷盗食盐的现象，食盐质量也有所提高（吏人、士兵不敢再往盐中掺合砂石），蔡挺还下令降低官盐价格。经过蔡挺的整顿，江西地区每年卖盐比原来增加三百万斤。
宋沙汰陕西厢禁军 
嘉祐七年（1062）二月，陕西路转运副使薛向上书言事，他指出陕西路厢军、禁军总数达二十五万人之多，而这些士兵中年迈体弱、身患疾病、玩弄雕虫小技者占总人数的一半以上，因而薛向建议在陕西地区斥退那些不能上前线打仗、又不能为国家服徭役的士兵，并由朝廷下达明文：将领无端役使士兵者以违法论处。宋仁宗完全采纳了薛向的这些建议，淘汰了陕西地区大量厢禁军。
辽朝伐木于宋境
嘉祐七年（1062）、辽清宁八年六月，辽朝派人在宋朝领土内砍伐木材，长达十余里。宋朝地方官担心引起边患，不敢阻止辽朝的无理行为。单州团练使刘永年认为，如果不对这种行为加以制止，辽朝会得寸进尺，后患无穷。他派人到辽朝砍伐的木材堆里放火，焚毁了全部堆积的木材，然后将此事上报中央，宋仁宗对刘永年的举动大加赞赏。辽朝地方官司派使者致书代州（今山西代县），强烈要求捉拿纵火犯，刘永年对辽朝使者说：纵火犯固然有罪，但这是在宋朝境内，与辽朝无关。驳得辽朝使者哑口无言。辽朝也自知理亏，不敢再到宋朝领土砍伐木材了。为此，宋仁宗提拔刘永年为代州知州。
西夏攻董毡
辽朝为了对付西夏，将契丹宗室公主嫁给唃厮啰的儿子董毡，过了一段时间，辽朝统治者又准备将公主迎回辽朝，董毡坚决不同意。其后辽朝统治者派遣使者到青唐（今青海西宁）去游说契丹公主，董毡一怒之下，斩杀了辽朝使者，并将辽朝公主打入冷宫。辽朝与唃厮啰断绝了一切关系。西夏主谅祚得知此事后，于奲都六年（1062）、嘉祐七年八月，向唃厮啰发动进攻。双方在青唐遭遇，结果西夏军队大败。谅祚担心唃厮啰乘机反攻，派人在古渭州旁边修筑了一座巨大城堡以防御唃厮啰的入侵。
宋仁宗立太子　
自从宋仁宗任命赵宗实力泰州防御使、知宗正寺后，尽管任命书屡次下达，但赵宗实屡次拒绝上任。嘉祐七年（1062）八月，宋仁宗派人去召见赵宗实，但他借口生病，不入皇宫。韩琦与欧阳修私下商量：既然已任命赵宗实为知宗正寺，朝野内外必然知道他已为宋仁宗皇帝儿子了，干脆请求宋仁宗尽快名正言顺地将他立为皇太子。韩琦将这个意见转达给宋仁宗，宋仁宗表示同意。王硅草拟了册立太子的诏书，大意是：赵宗实是皇兄濮安懿王之子，少年时曾收养在宫中，十分贤明，敬告宗庙社稷，册立赵宗实为皇太子。